text: дөң хромит кендерінің тобы ақтөбе облысы хромтау ауданында орналасқан. қоры бойынша дүние жүзіндегі ең ірі хромит кендерінің бірі. 1936 жылы ашылған, қазіргі кезге дейін игеріліп келеді. дөң хромит кендерінің тобында 80-ге жуық кен орындары мен кен көздері барланған. олар екі субмеридиандық белдем құрайды. бұл белдемдер кемпірсай массивінің оңтүстік бөлігінде тереңде тоғысып, бірыңғай жүйе түзеді. массив жыныстары құрамына қарай формациясына жатады, мұнда ультрабазиттер (дунит, гарцбургит, верлит, пироксенит) массивтің ядросы, ал габброидтар жоғары және ядроаралық бөлігін құрайды. пішіні линза, желі, ұя тәрізді болып келетін дунит серпентиниттері мен кен денелерінің ұзындығы ондаған м-ден 1500 м-ге дейін, қалыңдығы бірнеше м-ден 150 м-ге дейін, ал тереңдігі 1400 м-ге жетеді. кен түзуші негізгі минералдары: магно-хромит типті хромшпинелид, серпентин және оливин. кентастың сапасы өте жоғары: cr2o3– 52 60%, тұтас кентастарда 64,5%-ға дейін, сеппелі жыныстарда 45 52%-ға дейін. хроммен қоса tі, mn, nі, co, cu, сияқты ілеспе элементтер де кездеседі. кен орны, негізінен, ашық әдіспен өндіріледі.